Dan l-aħħar, laqqajt grupp ta' nisa diplomatiċi u mexxejja tal-komunità f'Malta biex niddiskutu modi kif ninkoraġġixxu t-tfajliet u n-nisa jħaddnu u jsegwu opportunitajiet ta' tmexxija. Tema komuni li qamet f'din id-diskussjoni kienet fuq l-importanza li nkunu viżibbli bħala mexxejja nisa – kif walking the walk u talking the talk huma fundamentali għall-inkoraġġiment ta' nisa u bniet oħra biex jirrealizzaw il-potenzjal ta' tmexxija tagħhom stess. Tlabt lil dan il-grupp ta' nisa distinti biex jaħsbu f'dawk in-nisa li servew ta' eżempju għalihom meta kienu żgħar, u b'hekk ispirawhom biex isegwu l-ħolm tagħhom minkejja l-isfidi tad-disparità bejn is-sessi. Jien stess, irriflettejt fuq nisa bħas-Segretarju tal-Istat Amerikan Madeleine Albright, l-ewwel mara li serviet f'dak ir-rwol, u eqreb tad-dar tiegħi, in-nanna tiegħi stess li serviet karriera sħiħa bħala uffiċjal fl-Armata tal-Istati Uniti fi żminijiet meta n-nisa kienu rari fost dawk il-gradi. "Inti issa dik il-mara għal tifla oħra, u l-eżempju tiegħek sservi bħala ispirazzjoni u motivazzjoni biex dik it-tifla tikseb is-suċċess li forsi qatt ma kkunsidrat mingħajr l-eżempju tiegħek," għedt lil dan il-grupp ta' nisa. "Qatt m'għandna ninsew l-impatt tal-eżempju tagħna u l-importanza tal-azzjonijiet tagħna għal dawk li jarawna." Bħala mexxejja nisa, iż-żarmar tad-disparitajiet bejn is-sessi mhuwiex biss dwar retorika u politika, iżda huwa azzjoni u viżibilità. Kliemna huwa importanti imma li kulhadd jarana mmexxu bl-azzjoni tagħna huwa imperattiv. F'Ottubru u Novembru, niċċelebraw tliet avvenimenti importanti li jġibu f'fokus l-importanza tal-protezzjoni tad-drittijiet tal-bniet u n-nisa u li nagħtuhom is-setgħa biex jilħqu l-potenzjal sħiħ tagħhom. L-Istati Uniti hija mpenjata li tiċċelebra l-Jum Internazzjonali tat-Tfajla, il-Jum Internazzjonali għall-Eliminazzjoni tal-Vjolenza kontra n-Nisa, u 16-il Jum ta' Attiviżmu kontra l-Vjolenza bbażata fuq is-Sess mal-imsieħba tagħna madwar id-dinja. In-Nazzjonijiet Uniti stabbilixxew dawn il-jiem kommemorattivi biex jirrikonoxxu d-drittijiet tal-bniet u tan-nisa u jingaġġaw impenji globali biex jintemmu l-isterjotipi tas-sessi, id-diskriminazzjoni, il-vjolenza u d-disparitajiet ekonomiċi li jaffettwaw lill-bniet u lin-nisa b'mod sproporzjonat. Niġġieldu għall-progress permezz ta' azzjoni fuq kwistjonijiet daqshekk importanti flimkien mal-msieħba tagħna f'Malta, inkluż mal-gvern, is-settur privat, u s-soċjetà ċivili. Hawn Malta, inħeġġu lill-bniet isibu l-passjoni tagħhom u isegwu l-ħolm tagħhom. L-inizjattiva lokali tagħna #BreakTheGlass tindirizza l-isfidi tan-nisa fl-emanċipazzjoni ekonomika, l-iżvilupp tal-karriera, u r-rappreżentanza. Permezz ta' din l-inizjattiva, appoġġajna l-parteċipazzjoni ta' nisa żgħażagħ fl-Akkademja għan-Nisa Intraprendituri. Tgħallmu ħiliet kruċjali fl-intraprenditorija u kif jibnu mudell tan-negozju dinamiku u innovattiv. Ninsab ħerqana li nippreżenta għotja ta' flus bħala premju lill-aqwa pjanijiet tan-negozju. Fi sforz ieħor biex ngħinu lin-nisa biex jissuperaw l-ostakli u xi kultant il-limitazzjonijiet sottili li jiskoraġġixxu l-avvanz professjonali tagħhom, iffinanzjajna wkoll il-parteċipazzjoni ta' 12-il mara żagħżugħa fil-Programm ta' Tmexxija Internazzjonali Empower Peace Women2Women Virtual University (W2WVU). Flimkien ma' nisa żgħażagħ minn madwar id-dinja, dawn iż-żgħażagħ tgħallmu ħiliet ta' tmexxija li se jtejbu l-kapaċità tagħhom li jmexxu l-bidla fil-komunitajiet tagħhom. L-ambaxxata tiegħi sponsorjat ukoll il-parteċipazzjoni ta' żewġ nisa Maltin mill-Ministeru għall-Affarijiet Barranin u Ewropej fi programm ta' skambju dwar in-Nisa fil-Paċi u s-Sigurtà. Dawn in-nisa huma parti minn netwerk madwar id-dinja u huma impenjati fi sforzi biex jibbilanċjaw talbiet diffiċli u ta' spiss diverġenti meta jiffaċċjaw sfidi politiċi, soċjali u ekonomiċi u jipparteċipaw b'mod effettiv f'fora internazzjonali biex jintemm il-kunflitt u tiġi sostnuta l-paċi. Huwa fatt li kulħadd f’soċjetà jagħmel progress meta kull individwu jipparteċipa – speċjalment in-nisa. L-ekonomiji jikbru. Il-faqar jiċkien. Ir-rati tal-edukazzjoni u r-riżultati tas-saħħa jitjiebu. L-instabilità politika u l-estremiżmu jonqsu. Meta n-nisa jkunu impenjati bis-sħiħ fil-bini u ż-żamma tal-paċi u s-sigurtà fil-pajjiżi tagħhom, naraw riżultati aktar sostenibbli u aktar ġusti, inqas kunflitt, u ftehimiet ta’ paċi li jdumu aktar. Rajt dan jien stess madwar id-dinja tul il-karriera diplomatika tiegħi. Il-President Biden qal, "Aħna lkoll għandna nappoġġjaw in-nisa, id-drittijiet tan-nisa u l-bniet biex jużaw it-talenti kollha tagħhom biex jikkontribwixxu ekonomikament, politikament u soċjalment u jsegwu l-ħolm tagħhom mingħajr vjolenza u intimidazzjoni, kull fejn jitfaċċa fid-dinja." Il-ħolqien ta’ ċirkustanzi fejn in-nisa jistgħu jirnexxu jibqa’ proġett kruċjali ta’ żmienna, u wieħed li l-ambaxxata tiegħi tħaddan b’kuraġġ u fejn timpenja r-riżorsi u t-talenti tagħha. L-għoti tas-setgħa lin-nisa u l-iżgurar tal-inklużjoni tagħhom fit-teħid tad-deċiżjonijiet u l-pożizzjonijiet ta’ tmexxija huma essenzjali biex jintlaħaq dak il-għan. Nappellalek biex tgħin f’dan l-isforz, billi tibda f’darek, fil-komunità jew fil-post tax-xogħol tiegħek. Ħares lejn in-nisa u l-bniet ta’ madwarek, isma’ t-tħassib u l-biżgħat uniċi tagħhom, u agħti sehem, żgħir kemm hu żgħir, fit-tmexxija tal-bidla u l-ħolqien ta’ soluzzjonijiet. U l-aktar importanti, għamel dan fil-pubbliku...kun l-ispirazzjoni għall-ġenerazzjoni li jmiss. Ingħaqad miegħi f’dan l-impenn: Walk the walk u talk the talk biex b’hekk jirnexxielna nkissru s-saqaf tal-ħġieġ – #BreaktheGlass. .td_uid_3_619f39bfc73d9_rand.td-a-rec-img{text-align:left}.td_uid_3_619f39bfc73d9_rand.td-a-rec-img img{margin:0 auto 0 0}